Følskue, Triple Cup og Børneklasse

29. august 2020 i Fredericia

Igen i år inviterer Vejleegnens Fjordheste medlemmer og ikke-medlemmer til følskue, Triple Cup og showklasser.

Hvornår: **29. august 2020 kl. 9.00**

Hvor: **Egum Rideklub**

**Gl. Egumvej 140, 7000 Fredericia**

Det er muligt at melde sig til følgende klasser:

* Følskue
* Bedste Par (showklasse)
* Triple cup
* Mønstringskonkurrence
* Gangartsprøve
* Agility
* Børneklasse (showklasse) OBS. Er anderledes end forrige år – se næste side

Skuet er også officiel mærkningsplads:

Mærkeren er til stede fra kl. 11-13. Se priser her: [SEGES](https://www.landbrugsinfo.dk/public/b/f/a/heste_maerkning_heste_maerkningspladser)

Tilmeldingsgebyr

Triple Cup: **150 kr. for at deltage i cuppen.**

**Ellers 75 kr. pr. klasse.**

Følskue: **100 kr. for medlemmer**

**150 kr. for ikke-medlemmer**

Showklasser: **50 kr. for medlemmer**

**75 kr. for ikke-medlemmer**

(for børn under 18 år gælder forældres medlemskab)

Det er muligt at leje boks for dagen. Her gælder først-til-mølle-princippet, da vi har et begrænset antal bokse. Angives ved tilmelding. Ønsker man kun at benytte boksen halvdelen af dagen, opfordrer vi til at aftale indbyrdes om at dele en boks.

Anmeldelse sendes til [info@vejleegnensfjordheste.dk](mailto:info@vejleegnensfjordheste.dk) **senest 15. august 2020.**

Vi håber at se mange deltagere og tilskuere til en spændende dag med dejlige føl og dygtige ekvipager.

Venlig hilsen

Bestyrelsen

Vejleegnens Fjordheste

**BESKRIVELSE AF DE FORSKELLIGE KLASSER**

**Følskue**

Hingste- og hoppeføl udstilles i hver sit hold. Føllene vises på trekantbane i skridt og trav. Herefter bliver føllet vist løs - det er valgfrit, om man også slipper hoppen løs. Der bliver givet fem karakterer, som står for type, rammer, fundament, bevægelse og helhed. Holdene oprangeres, og der findes to fløjdyr, som til slut konkurrerer om titlen som Dagens Bedste Føl.

**Bedste Par**

Her har alle deltagende følhopper og føl mulighed for at konkurrere om at blive Dagens Bedste Par. Hoppe- og hingsteføl deltager i samme klasse. Der tages hensyn til hoppens alder og kondition. Hoppe og føl bliver mønstret for dommeren, og efterfølgende går hestene på volte, hvor dommerne udpeger dagens bedste par. Hvis der er fem deltagere eller flere udpeges også en reserve. Resten af holdet oprangeres ikke. Dommeren giver mundtlig begrundelse for sit valg. Der udleveres ikke karakteristik.

**Triple cup**

I Triple Cup skal du og din fjordhest konkurrere i tre discipliner; *agility, gangartsprøve* og *mønstringskonkurrence*. Der findes en samlet vinder af cuppen, og der uddeles deltagerrosetter til alle deltagere. Såfremt flere deltagere opnår samme point, er det resultatet af agility, der er afgørende. Det er ikke tilladt at deltage i Triple Cup, hvis man deltager i børneklassen.

OBS! Triple Cup afholdes kun, hvis der er minimum seks deltagere.

**Mønstring**

Der bedømmes efter reglerne for mønstringskonkurrencer, dvs. opstilling (max 10 point), skridt (max 10 point), trav (max 10 point), vendinger (max 10 point), hestens velplejethed og optømning (max 5 point) og mønstrerens påklædning og optræden (max 5 point). Mønstring indgår i Triple Cup, men du kan også deltage uden at være med i cuppen. [Læs mere om mønstring her.](https://www.fjordhest.dk/abc-viden/)

**Gangartsprøve**

To ekvipager er på banen af gangen, og dommerne siger, hvad de ønsker at se. Der gives fem karakterer på skala fra 1-10 for hhv. skridt, trav, galop, ridelighed og kapacitet. Dommerne er erfarne undervisere/ryttere, som vi henter udefra.

Gangartsprøve indgår i Triple Cup, men du kan også deltage uden at være med i cuppen.

**Agility**

I agility skal hesten igennem ti forhindringer; snæver passage, træbro, skridt omkring hjørne og bakke retur, presenning, slalom, vippebro uden stop, fremmed elementer, skridt over bomme, skift fra trense til grime og dækken på samt løfte fire ben. Agility dømmes efter [Fjordhesten Danmarks reglement.](https://www.fjordhest.dk/abc-viden/) Agility indgår i Triple Cup, men du kan også deltage uden at være med i cuppen.

**Børneklasse**

Klassen er tiltænkt uerfarne børn op til 12 år. Det er tilladt at have en voksen hjælper på banen. I klassen skal børnene vide, hvad de forskellige dele på hesten hedder og vise, hvor de sidder. De skal også kende hestens almindeligste farver og aftegn. Gennemføres klassen vil man modtage ”Hestemærket”. Der vil være en ”demo-hest” tilknyttet klassen, og egen hest skal derfor ikke medbringes til klassen. Læs mere her: [Hestemærket](https://hestens-vaern.dk/hestens-vaern/junior-hjornet?fbclid=IwAR3fIRTFKuuuLjoHzyxeGNHIDcUPd99yxtAy-ZcfcjQKpOwvk9mojsXVC54)

Der findes ingen vinder af klassen, da der udleveres diplomer og mærker til alle som gennemfører.

Det er ikke tilladt at deltage i børneklassen, hvis man deltager i Triple Cup.

**Hvem kan deltage?**

Følskuet er for fjordhesteføl, der får rødt pas. I de øvrige klasser er fjordheste og gule heste velkommen. Vi appellerer til, at man tager hestens kondition og alder i betragtning, når man tilmelder. I gangartsklassen skal hesten være fyldt 4 år og følhopper må kun deltage i gangartsklassen, hvis folingen er sket fire måneder forinden.